**Владимир В. Срдић, дописни члан Академије Инжењерских Наука Србије (АИНС) од 2007. године** и редовни професор Универзитета у Новом Саду. Рођен је 7. јуна 1961. године у Новом Саду од оца Вељка и мајке Емерике, рођене Цар. Ожењен је и отац је двоје деце. Основну и средњу (Гимназију “Ј.Ј. Змај”) школу је завршио у Новом Саду. На Технолошком факултету, Универзитета у Новом Саду завршио је редовне (1979-1984, Хемијско процесно инжењерство) и магистарске студије (1989, Неогрански смер), и докторирао 1995. године (ментор проф. Љ. Радоњић). Као Хумболтов стипендиста боравио је 1997/98. на постдокторским студијама у Немачкој (Materials Science Department, Darmstadt University of Technology, Germany) у трјању од 14 месеци, под менторством проф. H. Hahn. После тога у истој групи био више пута на студијским боравку (у трајању од једног до три месеца).

У периоду 1985-1994. радио у Вишој техничкој школи у Новом Саду, и прошао кроз сва наставна звања (асистента, предавача, професор више школе). На Технолошком факултету у Новом Саду од 1987. укључен у истраживачке пројекте, а од 1994. године се и званично запослио на истом факулте­ту, прошавши сва наставна звања (асистент – 1994., доцент – 1996., ванредни професор – 2001., редовни професор – 2006.). На Технолошком факултету држи предавања и вежбе из предмета: Неоргански материајли високе технологије, Особине материјала и Базне неорганске технологије (редовне студије), као и Електронски и магнетни материајли (докторске студије). Учествовао је у формирању новог наставног студијског програма “Инжењерство материјала”, сагласно “Болоњском-процесу”. Учествовао је у осавремењавању теоријске и практичне наставе, увођења нових научних сазнања и метода и набавку нове опреме у области нових керамичких материјала. Био је ментор 7 доктроских дисертације, 3 магистаска рада и бројних мастер и завршних радова.

Област истраживања В.В. Срдића је Инжењерство материјала - нови керамички материјали, док је ужа научна област Наноматеријали и нанотехнологије. Основе истраживања је усмерио ка инжењерским проблемима, првенствемо везано за синтезу нанокристалних керамичких прахова и процесирање функционалних танких филмова и керамике за микроелектронику, горивне ћелије и биомедицинске примене У тој области оформио релативно млад и јак истраживачки тим и успоставио сарадњу са бројним европским истраживачким центрима (Атина, Брно, Будимпешта, Букурешт, Дармштат, Дрезден, Дуисбург, Карлсруе, Кошице, Краков, Љубљана, Сегедин, Скопље, Сплит, Темишвар, Трондхајм, Веспрем итд.). Аутор/ко-аутор је преко 70 радова у водећим светским часописима, са цитираношћу преко 750 пута и X-индексом 15. Аутор је и два универзитетска уџбеника, као и едитор неколико зборника. Учествовао је са још десетак еминентних стручњака из земље у изради студије “Стање развоја технологије и примене горивних ћелија и могућност примене у Србији”, прве такве врсте у Србији. Едитор је и интернационалног научног часописа “Processing and Application of Ceramics” са SCI листе са IF=1.070 за 2016, као и члан Научног одбора интернационалног научног часописа “Journal of Ceramic Science and Technology” са SCI листе. В.В. Срдић је главни организатор традиционалне међународне конференције “Conferences for Young Scientists in Ceramics” која се од 2001 одржава у Новом Саду а члан научних одбора бројних међународних конференција у области керамике. Био је носилац ФП-7 пројекта REGPOT-3, No. 204953 (2008-2010), два национална пројекта No. 142059 (2006-10) и III45021 (2010-2018). Такође је био носилац активности у неколико COST пројеката: COST 528 (2004-2005), COST 539 (2005-2009), COST MP0904 SIMUFER (2010-2014), BM1205 COST (2012-2016), COST IC1208 (2013-2017) и COST TD1402 RADIOMAG (2014-2018).

Био је продекан за науку на Технолошком факултету, Универзитета у Новом Саду, 2009-2012. Био је члан бројних стручних тела: МНО за хемију - Министарство Република Србија (2006-2010); МНО за нанонауке и нанотехнологије - Министарство Република Србија (2010-2017); МНО за хемију - Министарство Република Србија (2017- ); Стручног већа Техничко-технолочких наука – Универзитет у Новом Саду (2007-2015); Стручног савета за област техничко-технолошких и пољопривредних наука - Секретаријат за науку и технолошки развој Покрајине Војводине (председник 2006-2007). В.В. Срдић је члан: Европског керамичког друштва (од 2004, и представник Србије од 2005 у ECerS одбору), Хумболтовог клуба Србије, Друштва за керамичке материјале Србије, Српског хемиског друштва и Америчког керамичког друштва (1991-2002).